מה קורה להוראת האבולוציה?
מאת: טלמונה אורין, דידה פרנקל ושרי זיו*

הקדמה
הוראת האבולוציה בבתי הספר במסגרת לימודי הביולוגיה מעוררת בעיות ושאלות.  המאמר המובא לפניכם  נכתב בעקבות שאלון שהפנינו למורים לביולוגיה (1998).  נביא לפניכם את השאלות ששאלנו (נספח 1), ננתח את תשובות המורים ונסכם את הבעיות העומדות בפני המורים המלמדים אבולוציה ולפני אלה שאינם מלמדים.
בפתח מאמר זה ברצוננו להודות לכל המורים אשר ענו לשאלון ועזרו לנו להבין את התייחסותם להוראת האבולוציה.
הישגי התלמידים בבחינות הבגרות, בכל אחד מתשעת נושאי הבחירה הכלולים בתכנית הלימודים בביולוגיה יכולים לשקף דרגות קושי, מידת עניין או בעייתיות בהוראה ובלמידה.  ממעקב רציף של כ10- שנים, מאז שנכנסה תכנית הלימודים הנוכחית לבתי הספר, נמצא שבאופן עקבי אחוז התלמידים שבוחרים לענות בבחינות הבגרות על השאלות בנושא האבולוציה נמוך מאוד (טבלה 1). מדוע?  אנו מוצאים שנתון זה מחייב התייחסות, וזו אחת הסיבות שהביאו אותנו לעסוק בנושא. 

טבלה 1
ציונים בבחינות בגרות בנושא אבולוציה מאז התוכנית החדשה

שנה	פרק א - שאלות רבות  ברירה	
	% בוחרים	ציון	ס.ת.	
1992	28	72		
1993	27	61		
1994	29	65	24	
1995	29	64	26	
1996	25	72	28	
1997	24	58	25	
1998	25	81	22	
1999	23	75	24	
2000	26	79	24	

האבולוציה הינה נושא שהוא גם רעיון מרכזי העובר כחוט השני בכל נושאי הלימוד וגם מהווה נושא בעל תכנים ייחודיים העומד בפני עצמו. היבטים אבולוציוניים נמצאים בבסיסם של כל הנושאים הנלמדים במסגרת הביולוגיה מחד גיסא, ומאידך גיסא, האבולוציה כנושא מהווה יסוד הכרחי בהבנת התמונה הכוללת של הביולוגיה.  היטיב להגדיר זאת דובז'נסקי (1973) באומרו:
"Nothing in Biology makes sense except in the light of Evolution."

אנו רואים במורים גורם מרכזי אשר עליו נבנה תהליך ההוראה-למידה, והם המעצבים את פניה, ולכן חשבנו שהתייחסות המורים בתשובותיהם עשויה להוביל להסבר ולהבנה של הבעייתיות בהוראת הנושא.  באמצעות השאלות שנכללו בשאלוננו קיווינו שנוכל ללמוד על התייחסות המורים להוראת נושא האבולוציה ואף על יחס התלמידים לנושא, כפי שנתפס בעיני המורים.
במאמר זה הבאנו את נתוני הרקע של מורים שענו לשאלון. כמו כן שילבנו נתונים המצביעים על מאפייני המורים ועמדותיהם ביחס להוראת האבולוציה:
* עד כמה בחירת הנושא היא בידי המורים.
* המורים המלמדים אבולוציה התבקשו לפרט יתרונות בהוראת האבולוציה כנושא נפרד או כנושא משולב בנושאים אחרים.
* ניסינו לתאר ולאפיין קשיים בהוראת נושא האבולוציה.
* בדקנו את יחסם של המורים לחומרי הלמידה השונים.
* שאלנו על מידת העניין של המורים בהשתלמויות.
* ביקשנו הצעות והמלצות לקידום הוראת האבולוציה בעתיד.

רקע כללי
מהשאלון המצורף כנספח בסוף מאמר זה אספנו את נתוני הרקע של המורים:
לשאלון ענו 241 מורים. מתוכם 164 מורים מלמדים אבולוציה שהם 68% מהמשיבים. 32% מהמשיבים אינם מלמדים אבולוציה. מבין העונים 5% בעלי תואר B.Ed, 39.5% בעלי תואר B.Sc, 43% בעלי תואר M.Sc ו- 7.1% בעלי תואר  Ph.D ( 5.4% לא ענו לשאלה זאת).
רוב המורים שענו, 72.7%, היו בעלי ותק של מעל 11 שנים. 24% היו בעלי ותק של 10-4 שנים ורק 3.3% היו בעלי פחות מחמש שנות ותק.
75% מהמורים במדגם, מלמדים ביולוגיה ברמה של 5 י"ל, ומהם כ2/3- מלמדים אבולוציה.
25% מהמורים במדגם, מלמדים ביולוגיה ברמה של 3 י"ל ורק מחציתם מלמדים אבולוציה.
במלים אחרות, מבין המורים שהשיבו לשאלון, המלמדים ברמת 5 י"ל, שליש אינם מלמדים אבולוציה כלל. ומבין המורים המלמדים ברמת 3 י"ל  מחציתם אינם מלמדים אבולוציה.
נמצא שמתוך כלל המורים המלמדים אבולוציה, כשליש מלמדים אבולוציה כנושא נפרד וגם משלבים אותו בנושאי הבחירה השונים - נקרא להם: מלמד ומשלב, ואילו שני השלישים האחרים אינם מלמדים את נושא האבולוציה כנושא נפרד, אלא רק כרעיונות משולבים בנושאי הבחירה האחרים - לקבוצת מורים זו נקרא  משלב. בין המורים המלמדים ברמת 5 י"ל אחוז המורים המלמדים ומשלבים מעט יותר גבוה (38%).
לא נמצאו מורים אשר מלמדים את נושא האבולוציה בנפרד ואינם משלבים את ההיבטים האבולוציוניים בשאר נושאי הביולוגיה.

בדקנו את מידת הקשר בין התואר האקדמי של המורה לבין אופן ההוראה. מצאנו שככל שהתואר האקדמי גבוה יותר (מ- B.Ed ל- Ph.D)  עולה אחוז המורים המלמדים אבולוציה כנושא נפרד וגם משלבים רעיונות אבולוציוניים בנושאים אחרים, וזאת ללא קשר אם המורה מלמד ברמה של 3 י"ל או 5 י"ל.  מבין המורים בעלי תואר ראשון 42% אינם מלמדים אבולוציה כלל. מבין המורים בעלי תואר שני ושלישי רק 17% אינם מלמדים אבולוציה.
הוראת האבולוציה נבדקה ביחס לוותק ולא נמצא הבדל גדול בין קבוצות המורים בעלי ותק שונה. 
על השאלה: "האם ההכשרה באוניברסיטה הקנתה לך ידע בסיסי בנושא זה?" ענו 117 מורים שמלמדים אבולוציה.  64% מהם דיווחו שקיבלו הכשרה מספקת, 19% קיבלו הכשרה שאינה מספקת ו- 17% דיווחו שלא קיבלו הכשרה כלל.
לגבי השאלה המתייחסת לרצון להשתתף בהשתלמויות מורים, יש הבדל משמעותי בין המורים שאינם מלמדים כלל אבולוציה לבין אלו המלמדים.  58% מהמורים שאינם מלמדים אבולוציה מעונינים בהשתלמות ו- 42% אינם מעוניינים, בעוד שמבין המורים המלמדים 75% מעוניינים בהשתלמות.

תוצאות 
התוצאות המובאות במאמר זה מבוססות על  תשובותיהם של המורים המלמדים ברמה של 5 י"ל ושל המורים המלמדים ברמה של 3 י"ל.
א.למורים שאינם מלמדים אבולוציה הופנתה השאלה: "מדוע אינך מלמד את נושא האבולוציה?" תשובותיהם נקראו וסווגו. הממצאים מפורטים בטבלה 2. התקבלו 128 תשובות, מאחר והיו מורים שהתייחסו בתשובתם ליותר מסיבה אחת.  

טבלה 2
הסיבות לכך שמורים אינם מלמדים אבולוציה (ענו 76 מורים)
הסיבה לכך שאינו מלמד אבולוציה	מס' תשובות	
סיבות הקשורות במורה
 
 	ידע:	העדר ידע והכשרה	6	
	מוטיבציה:	משעמם, לא אוהב	9	
	שיקולים דידקטיים:	לא מופיע בנושאי הסלבוס	2	
		אינו מכיר דרכים להוראת הנושא	3	
		קשה להוראה	1	
		למורה אין מה להוסיף	1	
סך הכל			22	
סיבות הקשורות    בתלמיד: 
 	חשיבה:	דורש רמת חשיבה גבוהה, קשה	5	
		מושגים שגויים	1	
		חשיבה טלאולוגית והאנשה	4	
		נתפש באופן סטראוטיפי ומעוות	2	
	מוטיבציה:	פחות חוויתי, משעמם, מעניין פחות	7	
סך הכל			19	
הנושא בהשוואה לנושאים אחרים: 	יש נושאים חשובים יותר	8	
	יש נושאים משמעותיים יותר	8	
	יש נושאים מועדפים	4	
	יש נושאים קשים יותר	1	
	אינו משתלב בנושאים אחרים	4	
	אינו תורם להבנת נושאים אחרים	4	
סך הכל			29	
בעיות תוכן:	מחייב ידע בגנטיקה	2	
	היקף רחב של החומר	1	
	שנוי במחלוקת, לא ניתן להוכחה	1	
	תאוריות לא מוחלטות, תיאורטי	1	
	הסברים טלאולוגים בחומרי למידה פופולריים	1	
סך הכל			6	
בעיות ארגוניות:	אין זמן	5	
	החלטת הנהלת בית הספר: משיקולים שונים	4	
בחינות בגרות: 	אחוז הצלחה נמוך, אופי השאלות	4	
מחסור בחומרי למידה: 	מחסור בהמחשות, מעבדות ומאגר שאלות	8	
סך הכל			21	
הכיתה כקבוצת למידה: 	תלמידים דתיים וחילוניים בכיתה	1	
	כיתה גדולה	1	
לא מלמד ממניעים דתיים: 	של מורה	5	
	של תלמיד	12	
	של בית הספר	12	
	של הכיתה כקבוצת למידה	1	
סך הכל			32	

מתברר מהטבלה שמניעים דתיים שלא ללמד אבולוציה מהווים שיקול דעת בהחלטה שלא ללמד נושא זה גם ברמת המורה, גם ברמת התלמיד וגם ברמת בית הספר - וזאת על פי תשובותיהם של 30 מורים. היבט זה של הנושא מחייב התייחסות ובדיקה נוספת שלא עסקנו בהן הפעם. 
מעניין לצטט כמה מנימוקי המורים מדוע אינם מלמדים אבולוציה:
* "הנושאים שבחרתי חשובים יותר מאבולוציה."
* "ישנם נושאים אחרים שנראים לי יותר מעניינים ומשמעותיים לתלמיד."
* "לימוד הנושא תורם פחות מכל נושא אחר ללימודי ההמשך בביולוגיה."
* "....אינו תורם להבנה מעמיקה של הביולוגיה (כמו "התא" "וגלגולי אנרגיה")."
* "הוראת הנושא לא עוזרת לתלמידים להבנת הנושאים האחרים...הנושא יבש וקשה להמחשה."
* "אני לא מרגישה בטוחה בהוראת כל ההיבטים והשאלות המתעוררות בהוראת הנושא."
* "יש נושאים שחייבים ללמד......ועל נושאים אחרים יש לוותר."   
* "אינו משתלב טוב בנושאים אחרים." 
* "נתפש אצל התלמידים בצורה מעוותת ומושפע מסטראוטיפים תרבותיים.........כדי להימנע מעימותים מיותרים והבנות בלתי נכונות."    
* "הנושא יותר סיפורי, פחות דורש הסבר מעמיק, התלמיד יכול לקרוא לבד את רוב החומר."  

ב. בתשובות המורים לשאלה "האם יש יתרון בהוראת נושא האבולוציה כנושא נפרד, ואם כן מדוע?" הבחנו בין תשובות המורים המשלבים לבין תשובות המורים המלמדים ומשלבים. 
מבין העונים 120 מורים מלמדים אבולוציה ומשלבים רעיונות אבולציוניים במהלך הוראתם.
מאחר והיו מורים שהצביעו על יותר מיתרון אחד, נתקבלו 182 תשובות.

טבלה 3
היתרונות בהוראת אבולוציה כנושא נפרד, באחוזים (ענו 120 מורים)
משלב בלבד N=58
%	מלמד ומשלב N=62
%	היתרון
	
9	42	באמצעות הוראת אבולוציה ניתן להבהיר את הביולוגיה	
7	32	לאבולוציה תכנים יחודיים	
2	5	האבולוציה נחקרת בדרך שונה משאר הנושאים בביולוגיה	
2	3	מקל בבחינות בגרות	
1	10	ענה כן (ללא הסבר)	
60	6	ענה לא (ללא הסבר)	
19	2	לא ענה	

מהממצאים המוצגים בטבלה 3 בולטת העובדה ש- 92% מהמורים שמלמדים ומשלבים רואים יתרון בהוראת האבולוציה כנושא נפרד. כ- 74% מציינים את שיקול דעתם בתהליכי הבחירה בכך שלאבולוציה כנושא יש תכנים ייחודיים וכן בכך שבאמצעותה ניתן להבהיר את הביולוגיה בכלל.     

מעניין היה ללמוד מה חושבים אותם 79% מהמורים שאינם רואים יתרון בהוראת האבולוציה כנושא נפרד או לא ענו לשאלה. על כך לא נוכל לענות במחקר זה. למורים המלמדים ומשלבים שענו היו נימוקים שונים לגבי הוראת הנושא בנפרד.  נביא מספר דוגמאות מתשובותיהם:
*  "רק כנושא נפרד ניתן להקיף את הנושא ולממש את הפוטנציאל החשוב הגלום בו להבנה כוללת של   תופעות החיים." 
*  "כן. האבולוציה היא יותר מתאוריה. היא מהווה בסיס ליצירת תפישה או ראיית עולם ביולוגית. אם רוצים ליצור אצל הלומד תמונה כללית של תופעה או תהליך, הבנה כוללנית יותר, חייבים לשלב את ההיבט האבולוציוני של התופעה."

היו מורים שבתשובותיהם התייחסו גם לעיתוי הוראת הנושא:
* "אני משתמש בזה כנושא ראשון בכיתה י' הוא כולל הרבה מאוד היבטים ביולוגיים ומקנה תפישה נכונה שאני חושב שהיא הכרחית במדע שלנו."
* "......רק בסוף ולסיכום. אחרי שהעיקרון בוסס בכל דוגמא בכל נושא. הלמידה כנושא היא רק במובן ההיסטורי - איך הגיעו למסקנה שכך התפתח עולם החי."

ג. שאלה נוספת שהופנתה למורים: "האם יש יתרון בשילוב רעיונות אבולוציוניים בנושאי הלימוד השונים?"
ניתוח התשובות מפורט בטבלה 4:

טבלה 4
יתרונות בשילוב רעיונות אבולוציוניים בנושאים אחרים, אחוזים (ענו 123 מורים)
היתרון

	מלמד ומשלב
ענו 64 מורים
%	משלב בלבד
ענו 59 מורים
%	
תמונה רחבה ומשמעותית של הביולוגיה	21	10	
מימד נוסף בהבנת הביולוגיה	32	17	
נושא על הכרחי	15	18	
רעיון מרכזי	3	14	
הטמעת הרעיון האבולוציוני	4	9	
דרך חשיבה ייחודית	3	11	
התלמיד רואה התפתחות	11	11	
המחשה באמצעות נושאים אחרים	9	10	
מקומו של האדם בהתפתחות האבולוציונית	2	-	

מהטבלה נראה שהמורים המשלבים  רעיונות אבולוציוניים בהוראת נושאי הבחירה השונים אך אינם מלמדים אבולוציה כנושא נפרד ציינו יתרונות זהים לאלה שציינו המורים המלמדים ומשלבים, אך הדגשים שונים.  יתכן שהם משלבים בלבד כי בדרך זו הם מלמדים למעשה 7 נושאים במקום שישה. 

דוגמאות לתשובות שנתקבלו: 
*  "נושאים שלא ניתן להבינם ללא רעיון האבולוציה."   
*  "האבולוציה מהווה בסיס להבנת כל הביולוגיה והיא מהווה חוט מקשר בין הנושאים.  היא אחד מהנושאים המאפשרים בניית "עולם ביולוגי" שלם לתלמידים."    
*  "השילוב הופך את תאורית האבולוציה לחלק אינטגרלי מהביולוגיה ולא כנושא מיוחד."  
* "להראות שהענפים השונים במחקר הביולוגי בהחלט קשורים זה בזה.  להראות שהאבולוציה מסבירה את עצם קיומם של מבנים שונים בגוף האורגניזם המותאמים לתפקידם, (לפעמים באופן מדהים ומתוחכם מאוד) שהם תולדה של ברירה טבעית ולא תכנון מוקדם."

ד. אחת ממטרות המחקר הייתה לעמוד על מקומה של האבולוציה בהוראת הביולוגיה ולבדוק  באילו מהנושאים חושבים המורים שמומלץ לשלב אותה כהיבט חשוב. בהנחה שההמלצות יצביעו על שיקולי דעת אופטימליים לגבי מקומו של הנושא בהוראת הביולוגיה.
השאלה הופנתה למורים המלמדים: "באיזה מהנושאים נראה לך שמומלץ לשלב את נושא האבולוציה כהיבט חשוב?"  
מהנתונים שבטבלה 5 ניתן ללמוד על יחסם של המורים המלמדים אבולוציה לשילוב היבטים אבולוציוניים בנושאים אחרים.

טבלה 5
המלצות המורים לשילוב היבטים אבולוציוניים בהוראת הנושאים השונים
(ענו 143 מורים)
הנושאים	מספר העונים
לכל נושא	%  המורים הממליצים
לשלב אבולוציה	
האורגניזם בסביבתו	129	90	
מנגנוני רבייה בצמחים ובבע"ח, בדגש על האדם	122	85	
תורשה	110	77	
מערכות תיווך והובלה ומערכות הכרה בבע"ח ובצמחים	84	59	
מיקרואורגניזמים	82	57	
תהליכים וחילוף חומרים בתא	42	29	
תקשורת, ויסות ותיאום בבע"ח ובצמחים	40	28	
גלגולי אנרגיה ביצורים חיים	39	27	

לא היה שוני בין תשובות המורים המלמדים ומשלבים לבין תשובות המורים המשלבים בלבד, ולכן הבאנו את תשובות כלל המורים במדגם.
מעיון בטבלה עולה שניתן לחלק את הנושאים ל4- קבוצות: 
1.  אורגניזם בסביבתו ורבייה - 90-85% המליצו לשלב היבטים אבולוציוניים.
2.  תורשה - 77% מן העונים המליצו לשלב היבטים אבולוציוניים.  
3.  הובלה ומיקרואורגניזם – כ- 58% מהמורים המליצו לשלב היבטים אבולוציוניים.
4. תא, ויסות ותיאום וגלגולי אנרגיה -  פחות מ- 30% מבין המורים המליצו לשלב היבטים אבולוציוניים.

נתון מעניין נוסף מראה שרק 33 מורים מבין 143 (23%) חושבים שיש לשלב את הוראת האבולוציה בכל שמונת הנושאים.  מאחר ולא ביקשנו מהמורים לנמק את המלצותיהם, איננו יודעים מהם שיקולי הדעת של המורים להמלצות אלה, ויש מקום לבדוק זאת.  

ה. במחקר זה רצינו לאתר קשיים בהוראת נושא האבולוציה, על מנת להציע דרכים לטפל בקשיים. לשם כך נשאלו המורים המלמדים: "האם, לדעתך, קיים קושי/ים בהוראת האבולוציה? ואם כן מה הוא/הם?"
הקשיים, כפי שהמורים רואים אותם, מתחלקים למספר מאפיינים עיקריים:  אלה המתמקדים במורה, אלה שמקורם בתלמיד, קשיים ממניעים דתיים, קשיים הנובעים מהתכנים היחודיים, וקשיים אירגוניים.
גם כאן יש לציין שמספר התשובות שנתקבלו גדול ממספר המורים העונים, מאחר והיו שהצביעו  בתשובותיהם על יותר מקושי אחד.

טבלה 6 מציגה את סוגי הקשיים בפירוט רב כפי שציינו אותם המורים המלמדים אבולוציה.

טבלה 6
הקשיים בהוראת נושא האבולוציה (ענו 125 מורים) 
הקשיים	מלמד
ומשלב
150 תשובות	משלב
בלבד
145 תשובות	
קשיי המורה: 
 	העדר ידע ו/או הכשרה מתאימה		4	
	שיקולים דידקטיים: ספקות לגבי חלק מהנושאים		1	
	מחסור בכלים להתמודד עם ילדים שבאים מבתים דתיים	1		
סך הכל	1	5	
קשיי התלמיד: 	ברמת ידיעה:	חוסר ידע מוקדם בביולוגיה (סטטיסטיקה)	1	1	
בתחום הקוגנטיבי: 	ברמת חשיבה:	תפישה אינטואטיבית למרקיסטית	1	4	
		קשה, דורש רמת חשיבה גבוהה		5	
		קושי בהבחנה בין עובדות לפירושים	3		
		הבנת המקריות	4	3	
		הבנת נושא הסלקציה	1	3	
		מושג הזמן	4	3	
		היכולת להבחין בין סיבה לבין תוצאה	5		
		הצורך באינטגרציה	1		
		תפישה שגויה של מושגים 	2	3	
		חשיבה טלאולוגית והאנשה	5	3	
		דעות קדומות	4	5	
בתחום הריגושי: 	מוטיבציה:	פחות חוויתי, משעמם, מעניין פחות	6	7	
		זר ולא  קשור לתלמיד	1		
		התנגדות רגשית	2	6	
קשיים הנובעים 
מהתכנים: 	תאוריות לא מוחלטות, תיאורטי	17	11	
	מורכב, מסובך ומופשט	11	3	
	הוכחות עקיפות	5		
	שנוי במחלוקת, לא ניתן להוכחה	4	3	
	הבחנה בין דרווין ללמרק	2		
	מחייב ידע בגנטיקה	3	2	
	היקף רחב של החומר	1	1	
סך הכל	83	63	
הנושא בהשוואה 
לנושאים אחרים: 	יש נושאים חשובים יותר		4	
	יש נושאים משמעותיים יותר		7	
	יש נושאים מועדפים		1	
	אינו תורם להבנת נושאים אחרים		1	
סך הכל	-	13	
בעיות ארגוניות: 	אין זמן	1	3	
	החלטת בית הספר	5	4	
סך הכל	6	7	
חומרי למידה: 	מחסור בהמחשות, מעבדות ומאגר שאלות	16	13	
	הסברים טלאולוגים בחומרי למידה פופולריים	1		
סך הכל	17	13	
בחינות בגרות: 	אחוז הצלחה נמוך, אופי השאלות	5	2	
הכיתה כקבוצת למידה	תלמידים דתיים וחילונים בכיתה	1		
בעיות על רקע של אמונה דתית		23	32	
אין קושי (ללא פירוט)		12	11	
לא ענו		2	8	

 אנו בחרנו למיין את תשובות המורים לפי הקריטריונים שבטבלה, על מנת לשמור על הגוונים השונים אליהם הם התייחסו. 
המעניין הוא שבין המורים המשלבים בלבד יש החושבים  שיש נושאים חשובים יותר או משמעותיים יותר או מועדפים, וכן שהוראת האבולוציה אינה תורמת להבנת נושאים אחרים.  המורים המלמדים ומשלבים אינם מתייחסים כלל לבעיות אלו. המורה המלמד ומשלב מוטרד במידה רבה  יותר מקשיים הנובעים מהתכנים במהלך ההוראה מאשר המורה המשלב בלבד. המורה המלמד ומשלב מתייחס ל"תאוריות הלא מוחלטות", למופשטות הנושא, להוכחות העקיפות, לכך שהנושא שנוי במחלוקת ולא ניתן להוכחה, אך עם זאת מתמודד עם כל הבעיות ומלמד. המורה המשלב מתייחס פחות לבעיות אלה וכפי הנראה בחר משיקולים שונים שלא לעסוק בנושא כנושא נפרד.

נביא מספר דוגמאות מדברי המורים:
* "אינטואיטיבית - התלמידים חושבים במונחים של תורת למרק,  חשיבה טלאולוגית, קשה לעקור תפישות מוטעות לכן חשוב לשלב את נושא האבולוציה טיפין טיפין, בכל אחד מנושאי הלימוד."  
* "קשה לתלמידים לקבל את הרעיון שכל כך הרבה דברים הם תוצאה של אירועים אקראיים."  
* "קיים קושי אם מתייחסים לאבולוציה לא כאל מדע אלא רק כהיסטוריה וגם התיאוריה הדרוויניסטית  היא בכלל לא אינטואיטיבית כך שקשה לשרש מחשבות של תלמידים אשר סוברים באופן טבעי שהחשיבה הלמרקיסטית היא ה"נכונה", חוץ מזה מושג הזמן הוא מאוד בעייתי."  
* "להיפך, התרשמתי שזהו נושא אהוב מאוד על תלמידים, מעורר אותם לחשיבה מקורית וגם לאחר תקופה ארוכה הם זוכרים את הנושא ומסוגלים להשתמש ברעיונות שלמדו."

עם זאת בולט הרצון של המורים להתמודד עם הקשיים כפי שהם עצמם ציינו: (ציטוט) 
* "הקושי עלול להיווצר בדיונים שבהם המופשט והנעלם תופסים את מקומם של המוכח והקיים.  אך ברגע שתכנית העבודה מסודרת והמטרות ברורות הקושי הוא בחזקת אתגר וגיוון." 
* קשיים שניתן להתגבר עליהם." 
*  "רואים את הקושי אך יחד עם זאת את היופי הנעוץ בחוסר מוחלטות." 
* "לאחר הטיפול בקשיים התלמידים מפנימים את הרעיונות הביולוגיים."

ו. בטבלה 7 השווינו בין הקשיים של המורים המלמדים לבין הסיבות שהביאו מורים להחליט שלא ללמד.

טבלה 7
השוואה בין הקשיים של המורים המלמדים אבולוציה לבין הסיבות של המורים לא ללמד אבולוציה
		מלמד	לא מלמד	
קשיי המלמדים/סיבות לא ללמד

	מלמד ומשלב
*135 תשובות
%	משלב בלבד
*126 תשובות
%	
126 תשובות
%	
קשיים של המורה (ללא התייחסות למניעים דתיים)		4	17	
קשיים של התלמיד	בתחום ההכרתי	22	21	9	
	בתחום הריגושי	7	9	5	
** הנושא בהשוואה לנושאים אחרים		10	23	
בעיות הקשורות בתכנים		32	16	5	
בעיות הקשורות באירגון	 	4	5	7	
מחסור בחומרי למידה		13	10	7	
בחינות בגרות	 	4	2	3	
מניעים הקשורים באמונה דתית	18	23	24	
*הנתונים נלקחו מטבלה 6 אך לא הבאנו את תשובות המורים שענו כי אין קושי או לא ענו 
**נושאים אחרים חשובים יותר, משמעותיים יותר, אינו תורם להבנת נושאים אחרים.

מטבלה 7 רואים שלעומת  המורים המלמדים אבולוציה, אלה שאינם מלמדים מציינים את הקשיים שלהם כמורים בתחום הידע והעניין וגם את קשיי התלמיד בתחומי ההבנה והעניין וממעיטים להתייחס לקשיים בתחום התוכן. במקביל, מעניין לבחון את מאפייני הקשיים של המורים המלמדים אבולוציה. מורים המלמדים ומשלבים לא העלו כלל קשיים של עצמם, ואילו המשלבים התמקדו בקשיי חשיבה שונים ורבים של התלמידים ובקשיים התכניים שמעורר הנושא.  

ז. רצינו לבחון באופן יותר מפורט אילו חומרי לימוד חסרים למורים להוראת הנושא, לכן שאלנו: "מהם חומרי הלימוד החסרים לך לצורך הוראת האבולוציה?" טבלה 8 מפרטת את החומרים החסרים.

טבלה 8
חומרי הלימוד החסרים לצורך הוראת האבולוציה (באחוזים)
 ענו 137 מורים
חומרי לימוד חסרים

	מלמד ומשלב
נתקבלו
74 תשובות	משלב
נתקבלו
63 תשובות	
ספר לימוד (text book)	23	24	
ספרים, אסופות ומאמרים בתת נושאים שונים	9	10	
דרכי הוראה – תוכנות מחשב, הזמנות לחקר, דפי עבודה	8	6	
המחשות – סרטים, דגמים, מפות, סרטונים, ניסויים, מוצגים	26	8	
חומר על התנגדות על בסיס מדעי		3	
הקדמה וסיכום לנושא		3	
לא חסרים חומרים, ללא פרוט	8	6	
לא ענו	26	40	

מעניין להזכיר כאן כי 8 מורים ציינו שאינם מלמדים אבולוציה כיוון שחסרים להם חומרי למידה (טבלה 2).
מבדיקה האם יש שוני בהתייחסות לחומרי הלמידה בין המורים המלמדים ומשלבים לבין המשלבים בלבד, עולה שלמורים בשתי הקבוצות חסר ספר לימוד במידה דומה, אולם אלה המלמדים ומשלבים מעונינים  בחומרי למידה נוספים במידה גדולה יותר מאשר המורים המשלבים (בעיקר המחשות).

דיון
מצב ההוראה של האבולוציה כאחד מנושאי הבחירה בבתי הספר התיכוניים בארץ מעורר שאלות מהותיות באשר לתפישות המורים: אם ללמד? איך ללמד? איך לזהות קשיים ולהתגבר עליהם? ואיך ובאיזה חומרי לימוד להשתמש?  באמצעות המחקר הראשוני שביצענו ניסינו ללמוד על עמדות המורים העולות מהתייחסותם להוראת האבולוציה כחלק מהוראת הביולוגיה.
מתוך תשעת נושאי הבחירה הנבחרים על ידי התלמידים בבחינות הבגרות בביולוגיה, בוחרים בנושא האבולוציה רק 26% מהתלמידים (טבלה 1) מדוע?  מה קורה להוראת האבולוציה? (שאלה שלא ניתן היה לבדוק על סמך תכנית הלימודים הקודמת, לפני תשנ"ב).
מצאנו ששליש מהמורים שהשתתפו במחקר לא מלמדים אבולוציה כלל. כ1/4- מאלה שאינם מלמדים נימקו זאת במניעים דתיים, בין אם אישיים של המורה או ממניעים הנובעים ממאפייני תלמידיו הדתיים, או אלה של הנהלת בית הספר בו הם מלמדים.

בהנחה שהנושא האמוני מורכב, הוא מחייב בדיקה והתייחסות נוספת. נשאלת השאלה כמה מבין התלמידים הלומדים ביולוגיה לא זוכים ואינם נחשפים להיבטיה השונים של האבולוציה, במהלך לימודי הביולוגיה בביה"ס, – על כך אין לנו תשובה. לא שאלנו בשאלון זה על ההתנגשות לכאורה בין האבולוציה לבין האמונה הדתית, ולכן לא ניתן להתייחס לתשובות המורים להיבט זה מעבר למפורט בטבלה 6. מן הראוי היה להמשיך ולחקור נושא זה.

הגישה להוראת האבולוציה

הקו המנחה בעריכת מחקר זה הוא התפישה שהאבולוציה היא אחד הרעיונות המרכזיים בביולוגיה והיבטים אבולוציוניים מצויים בכל הנושאים הנלמדים.                                                                                        
רצינו לשמוע את דעות המורים באשר ליתרונות ללמד את נושא האבולוציה כנושא נפרד והיתרונות לשלב את הרעיונות האבולוציוניים בנושאים השונים, רצינו לדעת באילו נושאים חושבים המורים שיש להדגיש את הרעיונות האבולוציוניים. מהממצאים (טבלאות 3, 4, 5) ניתן ללמוד על מקומה של האבולוציה בהוראת הביולוגיה בשיקולי הדעת של המורה, הבאה לידי ביטוי בבחירת המורה אם להורות או לא להורות את נושא האבולוציה.
ממצא בולט היה כי כל המורים המלמדים אבולוציה כנושא נפרד, מוסיפים ומשלבים רעיונות אבולוציוניים גם בנושאים השונים.
מהתשובה לשאלה על היתרון בהוראת אבולוציה כנושא נפרד (טבלה 3) עולה כי בעיקר המורים המלמדים את האבולוציה כנושא נפרד ערים  לתכנים הייחודיים שבה, ומכירים בערך המוסף שלימוד האבולוציה תורם להבנת הביולוגיה. 
מהממצאים בטבלה 3 ניתן היה להתרשם שכ- 80% מהמורים שרק משלבים אינם חושבים שיש יתרון בהוראת האבולוציה כנושא נפרד, ומעניין היה להעמיק בסוגיה זו. כאשר נשאלו המורים על היתרון בשילוב היבטים אבולוציוניים בנושאים אחרים (טבלה 4) 35% מהמורים המשלבים  (לעומת 56% מהמורים המלמדים ומשלבים) רואים יתרון בשילוב בגלל הייחודיות של נושא האבולוציה. הייחודיות הזאת מאפשרת ראייה של תמונה רחבה ומשמעותית, דרך חשיבה ייחודית ומקנה מימד נוסף בהבנת הביולוגיה. למרות זאת מורים אלה אינם מלמדים אבולוציה כנושא נפרד.
בטבלה 5 אנו רואים את המלצות המורים באשר לשילוב אבולוציה בשמונת  נושאי הבחירה השונים בביולוגיה. לרוב המורים ברור שבנושאים "האורגניזם בסביבתו", "רבייה בצמחים ובבעלי-חיים" ו"תורשה" יש לשלב את הרעיונות האבולוציוניים.  מפתיע שלגבי הנושאים "חילוף חומרים בתא", "ויסות ותיאום בבעלי-חיים ובצמחים" ו"גלגולי אנרגיה" חלק גדול של המורים אינו ממליץ לשלב רעיונות אבולוציוניים. 
האמנם אין צורך לשלב רעיונות אבולוציוניים בכל הנושאים, למרות העובדה שהאבולוציה מהווה רעיון מרכזי ויסוד הכרחי לקבלת תמונה כוללת של הביולוגיה? 
דבר זה מעלה מספר שאלות:
1. האם המסר העובר מתכנית הלימודים לגבי הוראת נושא האבולוציה אינו ברור דיו?
2. איזו הבנה של הביולוגיה כמדע יקנה לתלמידיו מורה שאינו מלמד אבולוציה?
3. מהן הסיבות לכך שחלק מהמורים לא ממליצים לשלב רעיונות אבולוציוניים בכל שמונת הנושאים השונים?  האם בגלל סיבות תכניות? האם בגלל חוסר בחומרי למידה מתאימים? או בגלל קשיים בהוראה. מעניין היה לבדוק באופן מפורט מהי הסיבה שיש מורים החושבים שניתן ללמד את נושא "התא", למשל, מבלי להתייחס לתיאוריה האבולוציונית של התפתחות התא?   (בצורה דומה ניתן לשאול על כל נושא אחר.)
4. מהי השפעת ההוראה באוניברסיטה של ביולוגיה בכלל ואבולוציה בפרט על מאפייני הוראת הביולוגיה בבית הספר העל-יסודי?
שאלות אלה לא נבדקו במחקר זה.

עיון בטבלאות 2 ו6- מראה כי יש דמיון בין הסיבות של המורים שלא ללמד אבולוציה כלל (טבלה 2) לבין מאפייני הקשיים של המורים המלמדים (פרוט בטבלה 6). מהתמונה המתקבלת מטבלה 7 נראה כי המורים הלא מלמדים מעלים בעיקרון סיבות דומות מאוד לקשיים שמעלים המורים המלמדים, אך הדגשים שונים במקצת. בפועל הקבוצה שמלמדת ערה לקשיים אך מתמודדת איתם והקבוצה שאינה מלמדת גם כן ערה לקשיים אך בחרה משיקולים שונים שלא ללמד.
טבלה 7 מציגה השוואה זו:   
נושא האבולוציה הוא ייחודי בכך שדורש שילוב של חשיבה מופשטת, הבנה של רעיון המיקריות, הבנה של מושג הזמן, הבנת הרעיון של תיארוך רדיואקטיבי ויכולת התמודדות בנושא של מדע ודת. צרוף כל המרכיבים האלה, בוודאי מקשה על הוראת הנושא בהשוואה לנושאים אחרים.  חלק מהמורים שלא מלמדים אבולוציה ציינו שהעדר הכשרה אקדמית מתאימה סייעה להחלטתם שלא ללמד נושא זה (באוניברסיטאות בארץ לימודי האבולוציה אינם בגדר חובה במסגרת לימודי הביולוגיה לתואר ראשון ושני).
מתשובות המורים עולה כי ל- 26% מהמורים המלמדים אבולוציה חסר ספר לימוד. זאת למרות שב- 1995 יצאה לאור "אסופת מאמרים באבולוציה" (ספר לתלמיד ודפי עזר למורה).
אחת המסקנות שניתן להסיק מכך היא שהאסופה אינה עונה על צורכיהם של מורים אלה. 
האסופה מכילה מאמרים מקוריים ומאמרים מעובדים. לכל המאמרים הוספו פעילויות, דפי העזר למורה מכילים המלצות לשילוב המאמרים בהוראה והצעות להעשרה. האסופה, מעצם טבעה, מקנה למורים אוטונומיה רבה בעבודתם, בבחירת התכנים, דרכי ההוראה ובניית רצפים רצויים.  לאור הקשיים המתעוררים אצל התלמידים ומורכבות התכנים, חלק מהמורים אינם רואים בלקט המאמרים שבאסופה חומרי למידה שיסייעו להם בהוראה. יתכן שאותם מורים מרגישים שאין באסופה כדי לעזור בארגון התכנים להוראה, וכנראה שלנושא כל כך מורכב, עדיף שיהיה ספר לימוד.
מעניין היה  לבדוק באילו דרכים כדאי לנקוט על מנת לעודד את המורים לראות ב"אסופה" חלק ממאגר חומרי ההוראה-למידה שלהם.

בכנס למורי הביולוגיה שהתקיים בשפיים בקיץ תשנ"ט היצגנו בפני המורים בסדנא את  תוצאות המחקר הזה.  בסדנא השתתפו כ30- מורים. נוכחנו לדעת שאנו לא בודדים "בתחושותינו" וההד שנשמע מצביע על כך שלמרות הקשיים, קיימת אצל המורים, מודעות לבעייתיות שבהוראת אבולוציה והם מעוניינים בפיתוח רעיונות ודרכים כיצד ללמד וכיצד לשלב נושא זה במסגרת הוראת הביולוגיה.
כצעד ראשון עבדנו בשנת תשס"א עם קבוצת מורים, שנושא האבולוציה קרוב לליבם, והתחלנו בפיתוח פעילויות לשילוב רעיונות אבולוציוניים בנושאי ההוראה השונים, בתקווה ש"פירות" המפגשים יגיעו לכל המורים המעונינים. 

תודה לכל המורים שענו על השאלון ובכך אפשרו לנו לפתוח צוהר לנושא.
כמובן שנשמח להצעות ורעיונות נוספים לקידום נושא הוראת האבולוציה על היבטיה השונים.

רשימת מקורות

1. יעקובסון יעקב. הוראה באמצעות מאמרים. עלון למורי הביולוגיה 97. עמ' 1. כסליו תשמ"ה, 1984. 
2. עלון למורי הביולוגיה 100. מוקדש לאבולוציה ולהוראתה.
3. וידיסלבסקי נילי ויעקובי דובה. השפעת רצף הוראה פסיכולוגי על הבנת מושגי יסוד באבולוציה (5 י"ל). עלון למורי הביולוגיה 141. עמ' 70. כסליו תשנ"ה, 1994. 
4. פלד ליאורה  וברנהולץ חנה. הוראת האבולוציה בכיתה י' "אם תרצו אין זו אגדה". עלון למורי הביולוגיה 162. עמ' 107. תמוז תש"ס, 2000.  

נספח
שאלון למורה

מורה יקר/ה,

ועדת המקצוע של הביולוגיה עוסקת בימים אלה בהערכה של תוכנית הלימודים לאחר שעברו כארבע שנים מאז שהחלו ללמד במתכונת החדשה. אחד הנושאים הנבדקים הוא נושא הוראת האבולוציה. נודה לך מאד אם תוכל/י להקדיש מעט מזמנך ולמלא את השאלון המצורף. חוות דעתך חשובה לנו, וזו ההזדמנות להשפיע על התכנית.
אנו מודים לך מראש על עזרתך.
את התשובות נא שלחו אל טלמונה אורין, המרכז להוראת המדעים, האוניברסיטה העברית בירושלים, בנין לוי, גבעת רם, ירושלים 91904.

בברכה ובתודה

העתק:  ברוריה אגרסט				פרופ' פאני דוז'נסקי – יו"ר ועדת המקצוע
	מפמ"ר ביולוגיה				טלמונה אורין – חברת הוועדה

אני מורה בכתות _________ מגיש/ה לבחינות בגרות ב: 3 י"ל, 5 י"ל (הקף/יפי בעיגול את המתאים).

ותק בהוראה ___________

השכלה אקדמית: Ph.D., M.Sc; B.Ed., B.Sc	

1. האם את/ה מלמד/ת את הנושא אבולוציה? 	כן/לא

אם התשובה לשאלה 1 היא חיובית ענה/י על השאלות 12-2. אם התשובה שלילית ענה/י על שאלות 15-13.

2. האם את/ה מלמד/ת את נושא האבולוציה כנושא נפרד?		כן/לא

3. האם את/ה משלב/ת את נושא האבולוציה בתוך נושאי לימוד אחרים? לא, לעיתים רחוקו, לפעמים, לעיתים קרובות.

4. באיזה מהנושאים נראה לך שמומלץ לשלב את נושא האבולוציה כהיבט חשוב – הקף בעיגול את הסיפרה.

1. האורגניזם בסביבתו.
2. תהליכים וחילוף חומרים בתא.
3. מערכות תיווך והובלה ומערכות הכרה בבעלי חיים ובצמחים.
4. תקשורת, ויסות ותיאום בבעלי חיים ובצמחים.
5. מנגנוני רבייה בצמחים ובבעלי חיים, בדגש על האדם.
6. מיקרואורגניזמים.
7. דרווין והתיאוריות השונות על אודות מוצא המינים (אבולוציה).
8. תורשה.
9. גלגולי אנרגיה ביצורים חיים.

5. האם יש חומרי למידה בנושא זה שעליהם את/ה ממליצ/ה במיוחד? ומדוע? 
__________________________________________________________________
__________________________________________________________________
6. איזה חומרי למידה חסרים לך בהוראת נושא האבולוציה? _________________________
__________________________________________________________________
7. האם ההכשרה באוניברסיטה הקנתה לך ידע בסיסי בנושא זה? ______________________
__________________________________________________________________
8. האם יש יתרון בלימוד נושא האבולוציה כנושא נפרד? ואם כן מדוע? __________________
__________________________________________________________________
__________________________________________________________________
__________________________________________________________________
9. האם יש יתרון בשילוב רעיונות מנושא האבולוציה במהלך הוראת נושאים אחרים בביולוגיה?
__________________________________________________________________
__________________________________________________________________
__________________________________________________________________
10. האם, לדעתך, קיים קושי/ים בהוראת האבולוציה? ואם כן מה הוא/הם? ______________
__________________________________________________________________
__________________________________________________________________
11. האם היית מעוניינ/ת להשתתף בהשתלמות מורים בנושא האבולוציה? ________________
__________________________________________________________________
12. הערות והצעות בנושא האבולוציה _________________________________________
_________________________________________________________________
_________________________________________________________________
_________________________________________________________________
_________________________________________________________________
13. מדוע אינך מלמד את נושא האבולוציה? ____________________________________
_________________________________________________________________
_________________________________________________________________
_________________________________________________________________
14. האם את/ה מעונין/ת להשתתף בהשתלמות בנושא האבולוציה?		כן/לא
15. הערות והצעות בנושא האבולוציה.
_________________________________________________________________
_________________________________________________________________
_________________________________________________________________